บินไทยเปิดจองซื้อหุ้นสามัญ16-17 ก.ย.นี้
การบินไทยเผยเปิดจองซื้อหุ้นสามัญผ่านแบงก์กรุงเทพและกรุงไทยทุกสาขาทั่วประเทศระหว่าง&nbsp; 16 &#8211; 17 ก.ย. นี้ ไม่เกิน1,000 ล้านหุ้น
6 ก.ย. 2553

การบินไทยเผยเปิดจองซื้อหุ้นสามัญผ่านแบงก์กรุงเทพและกรุงไทยทุกสาขาทั่วประเทศระหว่าง  16 – 17 ก.ย. นี้ ไม่เกิน1,000 ล้านหุ้น
นายปิยสวัสดิ์  อัมระนันทน์ กรรมการผู้อำนวยการใหญ่บริษัทการบินไทย จำกัด (มหาชน)เป็นประธาน ประกาศเปิดจองซื้อหุ้นสามัญเพิ่มทุนต่อประชาชนทั่วไป  ที่โรงแรมเดอะไทด์ รีสอร์ท บางแสน อ.เมือง จ.ชลบุรี   จำนวนไม่เกิน 1,000 ล้านหุ้น ซึงกำหนดเปิดให้จองซื้อหุ้นได้ภายในวันที่ 16 – 17 ก.ย.ผ่านธนาคารกรุงเทพและธนาคารกรุงไทยทุกสาขาทั่วประเทศ     โดยมีผู้ที่สนใจเข้าร่วมฟังคำชี้แจงในครั้งนี้อย่างล้นหลาม
นายปิยสวัสดิ์  กล่าวว่า เงินทุนที่จะได้รับจากการเสนอขายหุ้นสามัญเพิ่มทุนในครั้งนี้ จะช่วยเสริมความแข็งแกร่งและความคล่องตัวทางการเงิน ทำให้บริษัทฯสามารถพัฒนาฝูงบินและเครือขายการบินที่มีประสิทธิภาพ พัฒนาและเสริมสร้างความพึงพอใจให้แก่ลูกค้า รวมถึงการเพิ่มความสามารถในการแข่งขันและการสร้างผลกำไร โดยมีเป้าหมายสำคัญที่จะให้การบินไทยก้าวสู่การเป็นสายการบินชั้นนำ 1 ใน 3 ของเอเชีย และเป็น 1 ใน 5 ของโลกในอนาคตอันใกล้
สำหรับการดำเนินการครั้งนี้ทางกระทรวงการคลังซึ่งเป็นผู้ถือหุ้นใหญ่ จะจองซื้อหุ้นเพื่อรักษาสัดส่วนการถือหุ้นที่ประมาณร้อยละ51.03นอกจากนั้นจะมีการเสนอขายหุ้นสามัญเพิ่มทุนบาง ส่วนให้แก่ผู้จองซื้อรายย่อยและส่วนใหญ่ให้กับผู้ถือหุ้นเดิมของบริษัทฯ(ยกเว้นกระทรวงการคลัง) ที่มีชื่อปรากฏอยู่ในสมุดทะเบียนผู้ถือหุ้น ณ วันที่ 30 ส.ค.ที่ผ่านมา ในอัตราส่วนหุ้นเดิมต่อหุ้นใหม่ที่จะได้มีการประกาศอีกครั้งในวันที่ 15 กันยายน 2553 นี้ ส่วนผู้ถือหุ้นเดิม สามารถจะจองซื้อเกินกว่าสิทธิของตนตามอัตราส่วนหุ้นสามัญเดิมต่อหุ้นสามัญเพิ่มทุนใหม่ได้ก็ต่อเมื่อหุ้นเหลือจากการจองซื้อตามสัดส่วน บริษัทฯ กำหนดและจัดสรรหุ้นที่เหลือให้แก่ผู้ถือหุ้นที่จองซื้อเกินสัดส่วน ตามสัดส่วนการถือหุ้นจนกว่าหุ้นที่เหลือจะหมด 
นายปิยสวัสดิ์  กล่าวอีกว่า  ส่วนในกรณีของผู้จองซื้อรายย่อย หากมีความสนใจจองซื้อมากกว่าจำนวนที่เสนอขาย จะมีการจัดสรรโดยการสุ่มเลือก โดยระบบคอมพิวเตอร์ ของบริษัท เซ็ตเทรด คอทคอม จำกัด เพื่อความโปร่งใสของบริษัท การบินไทย จำกัด (มหาชน) 
ด้านนายธีรพล  โชติชนาภิบาล กรรมการผู้จัดการฝ่ายครัวการบิน รักษาการรองกรรมการผู้อำนวยการใหญ่สายพาณิชย์ กล่าวว่า การเสนอขายหุ้นในครั้งนี้ เป็นการเสนอขายหุ้นสามัญเพิ่มทุนของบริษัทฯ จำนวนไม่เกิน 1,000 ล้านหุ้น โดยจะมีการเสนอขายให้แก่กลุ่มบุคคลต่างๆ 3 กลุ่ม คือ 1.กระทรวงการคลัง โดยจะจองซื้อหุ้นในจำนวนที่ทำให้กระทรวงการคลังรักษาสัดส่วนการถือหุ้น ที่ประมาณร้อยละ 51.03 ภายหลังการเสนอขายในครั้งนี้  2.ผู้ถือหุ้นเดิม (กระทรวงการคลัง) ที่มีชื้อปรากฏอยู่ในสมุดทะเบียนผู้ถือหุ้น ณ วันที่ 30 ส.ค. และ 3. ผู้จองซื้อรายย่อย ซึ่งเป็นบุคคลธรรมดาสัญชาติไทย หรือนิติบุคคลที่จดทะเบียนในประเทศไทย 
ทั้งนี้บริษัทฯ ได้ร่วมกับผู้จัดการการจัดจำหน่ายและรับประกันการจำหน่ายจะได้ร่วมกันประกาศราคาเสนอขายหุ้น จำนวนหุ้นที่เสนอขายสุดท้าย และอัตราส่วนหุ้นสามัญเดิมต่อหุ้นสามัญเพิ่มทุนใหม่ ให้ทราบในวันที่ 15 ก.ย.และผู้ถือหุ้นเดิมของบริษัท (ยกเว้นกระทรวงการคลัง) และประชาชนทั่วไปสามารถจองซื้อหุ้นสามัญเพิ่มทุนได้ในวันพฤหัสบดีที่ 16 และ วันศุกร์ที่ 17 ก.ย.  ระหว่างเวลา 08.30 น. หรือเวลาเปิดทำการของแต่ละสาขา จนถึงเวลา 15.30 น. ที่ธนาคารกรุงเทพ (ยกเว้นสาขาไมโคร) และธนาคารกรุงไทย ทุกสาขาทั่วประเทศ
สำหรบผลประกอบการ 6 เดือนแรกของปี 2553 ของการบินไทย  มีรายได้รวมทั้งสิ้น  89,440 ล้านบาท และมีกำไรสุทธิ จำนวน 12,304 ล้านบาท เมื่อเปรียบเทียบกับผลประกอบการของปี 2552 ที่ผ่านมาของการบินไทย  ซึ่งมีรายได้รวมทั้งสิ้น  163,875 ล้านบาท และมีกำไรสุทธิ 7,416 ล้านบาท